http://www.thaigov.go.th

วันนี้ (17 สิงหาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัตินโยบายการท่องเที่ยวแห่งชาติ (ฉบับที่ ..) พ.ศ. ....

2. เรื่อง ร่างพระราชกฤษฎีกาว่าด้วยปริญญาในสาขาวิชา และอักษรย่อสำหรับสาขาวิชา ของมหาวิทยาลัยวลัยลักษณ์ (ฉบับที่ ..) พ.ศ. ....

3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมชุดสายพ่วงสำหรับใช้ใน ที่อยู่อาศัยและงานทั่วไปที่มีจุดประสงค์คล้ายกันต้องเป็นไปตามมาตรฐาน พ.ศ. ....

|  |
| --- |
| **เศรษฐกิจ – สังคม** |

4. เรื่อง ขอความเห็นชอบแผนยุทธศาสตร์การจัดการการดื้อยาต้านจุลชีพประเทศไทย

5. เรื่อง ทบทวนมติคณะรัฐมนตรี เรื่อง แผนดำเนินการและแนวปฏิบัติในการดำเนิน โครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว

ปีการผลิต 2559/60

6. เรื่อง ร่างแผนผนึกกำลังและทรัพยากรเพื่อการป้องกันประเทศ

7. เรื่อง ขออนุมัติระบายผลิตภัณฑ์มันสำปะหลังคงเหลือในการดูแลของรัฐ

8. เรื่อง ขอความเห็นชอบแผนแม่บทโครงการฟื้นฟูเมืองชุมชนดินแดง

(พ.ศ. 2559 – 2567) และขออนุมัติการดำเนินโครงการอาคารพักอาศัยแปลง G ของการเคหะแห่งชาติ

|  |
| --- |
| **ต่างประเทศ** |

9. เรื่อง การแสดงความจำนงเพื่อเริ่มกระบวนการเตรียมการจัดทำความตกลงการค้าเสรี กับสหภาพเศรษฐกิจยูเรเซีย

10. เรื่อง ร่างบันทึกความเข้าใจระหว่างสำนักงานตำรวจแห่งชาติและสำนักงานปราบปราม อาชญากรรมแห่งสหราชอาณาจักรจักรว่าด้วยการต่อต้านอาชญากรรมและความ ร่วมมือในกิจการตำรวจ (Memorandum of Understanding between the Royal Thai Police of the Kingdom of Thailand (RTP) and the National Agency of the United Kingdom of Great Britain (NCA) on Combating Transnational Crime and Police Cooperation)

11. เรื่อง ขออนุมัติให้กระทรวงการต่างประเทศยื่นสัตยาบันสารความตกลงการจัดตั้งสำนัก เลขาธิการระดับภูมิภาคสำหรับการดำเนินการตามข้อตกลงร่วมว่าด้วยการยอมรับ คุณสมบัติวิชาชีพด้านการท่องเที่ยวอาเซียนต่อเลขาธิการอาเซียน

12. เรื่อง ขออนุมัติกรอบท่าทีไทยสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1 (The First Meeting of Joint Trade Committee between Thailand and Bhutan)

13. เรื่อง ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐ ภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ

สมัยที่ 13

14. เรื่อง การเปิดสถานเอกอัครราชทูตสาธารณรัฐซูดานประจำประเทศไทย (กระทรวงการ ต่างประเทศ)

|  |
| --- |
| **แต่งตั้ง** |

15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

16. เรื่อง การแต่งตั้งข้าราชการพลเรือนสามัญให้ดำรงตำแหน่งที่ปรึกษาด้านการวิจัย (นักวิเคราะห์นโยบายและแผนทรงคุณวุฒิ) (สำนักงานคณะกรรมการวิจัยแห่งชาติ)

17. เรื่อง รัฐบาลราชอาณาจักรภูฏานเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

18. เรื่อง รัฐบาลรัฐกาตาร์เสนอขอแต่งตั้งเอกอัครราชทูตประจำประเทศไทย (กระทรวงการ ต่างประเทศ)

19. เรื่อง รัฐบาลสาธารณรัฐนามิเบียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

20. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการบริหาร สถาบันวิจัยดาราศาสตร์แห่งชาติ

21. เรื่อง การแต่งตั้งกรรมการผู้ทรงคุณวุฒิในคณะกรรมการบริหาร

โรงเรียนมหิดลวิทยานุสรณ์

22. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ

(นักบริหารสูง) ทดแทนข้าราชการที่เกษียณอายุ

23. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)

24. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

25. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง กระทรวงมหาดไทย

26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัตินโยบายการท่องเที่ยวแห่งชาติ (ฉบับที่ ..) พ.ศ. ....**

คณะรัฐมนตรีมีมติอนุมัติและรับทราบ ตามที่กระทรวงการท่องเที่ยวและกีฬา (กก.) เสนอ ดังนี้

1. อนุมัติหลักการร่างพระราชบัญญัตินโยบายการท่องเที่ยวแห่งชาติ (ฉบับที่ ..) และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติ **สาระสำคัญของร่างพระราชบัญญัติ**

1. แก้ไขเพิ่มเติมองค์ประกอบของคณะกรรมการนโยบายการท่องเที่ยวแห่งชาติ (ท.ท.ช.) โดยเพิ่มเติมหน่วยงานเป็นกรรมการอีก 2 หน่วยงาน คือ ผู้ว่าราชการกรุงเทพมหานคร และประธานกรรมการ สภาหอการค้าแห่งประเทศไทย และปรับลดจำนวนผู้ทรงคุณวุฒิให้เหลือ 7 คน และแก้ไขชื่อผู้อำนวยการสำนักงานพัฒนาการท่องเที่ยว เป็นอธิบดีกรมการท่องเที่ยวเป็นกรรมการและผู้ช่วยเลขานุการ เพื่อให้สอดคล้องกับ พระราชกฤษฎีกาเปลี่ยนชื่อสำนักงานพัฒนาการท่องเที่ยวเป็นกรมการท่องเที่ยว พ.ศ. 2553

2. แก้ไขถ้อยคำเกี่ยวกับอำนาจหน้าที่ของ ท.ท.ช. ได้แก่ เสนอนโยบายและยุทธศาสตร์ พิจารณาให้ความเห็นชอบ สนับสนุน และกำกับดูแลการดำเนินการตามแผนปฏิบัติการพัฒนาการท่องเที่ยวภายในเขตพัฒนาการท่องเที่ยว และประสาน ติดตาม เร่งรัด และประเมินผลการดำเนินงานของหน่วยงานภาครัฐ เป็นต้น

3. แก้ไขเพิ่มเติมองค์ประกอบของคณะกรรมการพัฒนาการท่องเที่ยวในระดับพื้นที่ โดยเพิ่มเติมผู้นำเครือข่ายชุมชน นักวิชาการ ผู้แทนการท่องเที่ยวแห่งประเทศไทย

4. กำหนดให้การนำเสนอแผนปฏิบัติการให้นำเสนอ ท.ท.ช. และคณะรัฐมนตรีพิจารณาอนุมัติก่อนประกาศในราชกิจจานุเบกษา และการจัดทำแผนปฏิบัติการต้องให้สอดคล้องกับศักยภาพของพื้นที่และความต้องการของชุมชน รวมทั้งการกำหนดรายละเอียดโครงการในการบริหารและพัฒนาการท่องเที่ยวภายในเขตของตน

5. แก้ไของค์ประกอบของคณะกรรมการบริหารกองทุน โดยแก้ไขชื่อผู้อำนวยการสำนักงานพัฒนาการท่องเที่ยว เป็นอธิบดีกรมการท่องเที่ยวเป็นกรรมการ และเพิ่มเติมองค์ประกอบคณะกรรมการบริหารกองทุน ให้สอดคล้องกับพระราชบัญญัติการบริหารทุนหมุนเวียน พ.ศ. 2558 โดยเพิ่มผู้แทนสำนักงบประมาณ ผู้แทนสำนักงานคณะกรรมการกฤษฎีกา และผู้แทนสำนักงานคณะกรรมการพัฒนาการเศรษฐกิจและสังคมแห่งชาติ รวมทั้งปรับลดองค์ประกอบของจำนวนผู้ทรงคุณวุฒิลง จาก 7 คน เหลือ 3 คน เพื่อให้สอดคล้องกับพระราชบัญญัติ การบริหารทุนหมุนเวียน พ.ศ. 2558

6. กำหนดบทเฉพาะกาล ให้ ท.ท.ช. ซึ่งดำรงตำแหน่งอยู่ในก่อนวันที่พระราชบัญญัตินี้ใช้บังคับ คงอยู่ในตำแหน่งต่อไปจนกว่าจะมีการแต่งตั้ง ท.ท.ช. ตามพระราชบัญญัตินโยบายการท่องเที่ยวแห่งชาติ พ.ศ. 2551 ซึ่งแก้ไขเพิ่มเติมโดยพระราชบัญญัตินี้ ทั้งนี้ ต้องไม่เกินหนึ่งร้อยยี่สิบวันนับแต่วันที่พระราชบัญญัตินี้ใช้บังคับ

**2. เรื่อง ร่างพระราชกฤษฎีกาว่าด้วยปริญญาในสาขาวิชา และอักษรย่อสำหรับสาขาวิชาของมหาวิทยาลัยวลัยลักษณ์ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา และอักษรย่อสำหรับสาขาวิชาของมหาวิทยาลัยวลัยลักษณ์ (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

**สาระสำคัญของร่างพระราชกฤษฎีกา**

กำหนดปริญญาในสาขาวิชา และอักษรย่อสำหรับสาขาวิชาของสาขาวิชารัฐศาสตร์ เพิ่มขึ้น

**3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมชุดสายพ่วงสำหรับใช้ในที่อยู่อาศัยและงานทั่วไปที่มีจุดประสงค์คล้ายกันต้องเป็นไปตามมาตรฐาน พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมชุดสายพ่วงสำหรับใช้ในที่อยู่อาศัยและงานทั่วไปที่มีจุดประสงค์คล้ายกันต้องเป็นไปตามมาตรฐาน พ.ศ. .... ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงอุตสาหกรรมรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างพระราชกฤษฎีกา**

1. กำหนดให้พระราชกฤษฎีกานี้มีผลใช้บังคับเมื่อพ้นกำหนด 365 วันนับแต่วันประกาศในราชกิจจานุเบกษาเป็นต้นไป

2. กำหนดให้ผลิตภัณฑ์อุตสาหกรรมชุดสายพ่วงสำหรับใช้ในที่อยู่อาศัยและงานทั่วไปที่มีจุดประสงค์คล้ายกันต้องเป็นไปตามมาตรฐานเลขที่ มอก. 2432-2555 ตามประกาศกระทรวงอุตสาหกรรม ฉบับที่ 4473 (พ.ศ. 2555) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กำหนดมาตรฐานผลิตภัณฑ์อุตสาหกรรมเต้าเสียบและเต้ารับสำหรับใช้ในที่อยู่อาศัยและงานทั่วไปที่มีจุดประสงค์คล้ายกัน : ชุดสายพ่วงลงวันที่ 5 กันยายน 2555

|  |
| --- |
| **เศรษฐกิจ – สังคม** |

**4. เรื่อง ขอความเห็นชอบแผนยุทธศาสตร์การจัดการการดื้อยาต้านจุลชีพประเทศไทย**

          คณะรัฐมนตรีมีมติเห็นชอบตามที่กระทรวงสาธารณสุข (สธ.) เสนอ ดังนี้

          1. เห็นชอบแผนยุทธศาสตร์การจัดการการดื้อยาต้านจุลชีพประเทศไทย พ.ศ. 2560 – 2564 เป็นยุทธศาสตร์แห่งชาติ

          2. มอบหมายให้ สธ.ร่วมกับกระทรวงเกษตรและสหกรณ์ (กษ.) และหน่วยงานที่เกี่ยวข้อง ร่วมกันจัดทำแผนปฏิบัติการการจัดการการดื้อยาต้านจุลชีพประเทศไทย พ.ศ. 2560 – 2564

          3. มอบหมายให้หน่วยงานที่เกี่ยวข้อง เช่น กระทรวงการต่างประเทศ กระทรวงศึกษาธิการ กระทรวงมหาดไทย กระทรวงการคลัง รับไปดำเนินการตามยุทธศาสตร์ที่เกี่ยวข้องต่อไป

**สาระสำคัญของแผนยุทธศาสตร์การจัดการการดื้อยาต้านจุลชีพประเทศไทย พ.ศ. 2560 -2564**เป็นแผนยุทธศาสตร์ฉบับแรกของไทยที่เน้นการแก้ไขปัญหาการดื้อยาต้านจุลชีพ ซึ่งจะเป็นกรอบการทำงานให้แก่หน่วยงานต่าง ๆ และเป็นการแสดงความมุ่งมั่นของไทยในการร่วมแก้ปัญหาเชื้อดื้อยาในระดับโลก และส่งเสริมภาพลักษณ์ที่ดีของประเทศไทยในการประชุมระดับสูงเรื่องการดื้อยาต้านจุลชีพ (High Level Meeting on Antimicrobial Resistance) ภายใต้การประชุมสมัชชาสหประชาชาติ สมัยสามัญ (United Nations General Assembly : UNGA) ที่จะมีขึ้นในวันที่ 21 กันยายน 2559 นี้ โดยแผนยุทธศาสตร์ ประกอบด้วย 6 ยุทธศาสตร์ ดังนี้ **ยุทธศาสตร์ที่ 1** การเฝ้าระวังการดื้อยาต้านจุลชีพภายใต้แนวคิดสุขภาพหนึ่งเดียว **ยุทธศาสตร์ที่ 2** การควบคุมการกระจายยาต้านจุลชีพในภาพรวมของประเทศ **ยุทธศาสตร์ที่ 3** การป้องกันและควบคุมการติดเชื้อในสถานพยาบาลและควบคุมกำกับดูแลการใช้ยาต้านจุลชีพอย่างเหมาะสม **ยุทธศาสตร์ที่ 4** การป้องกันและควบคุมเชื้อดื้อยาและควบคุมการใช้ยาต้านจุลชีพอย่างเหมาะสมในภาคการเกษตรและสัตว์เลี้ยง **ยุทธศาสตร์ที่ 5** การส่งเสริมความรู้ด้านเชื้อดื้อยา และความตระหนักด้านการใช้ยาต้านจุลชีพอย่างเหมาะสมแก่ประชาชน และ **ยุทธศาสตร์ที่ 6** การบริหารและพัฒนากลไกระดับนโยบายเพื่อขับเคลื่อนงานด้านการดื้อยาต้านจุลชีพอย่างยั่งยืน

**5. เรื่อง ทบทวนมติคณะรัฐมนตรี เรื่อง แผนดำเนินการและแนวปฏิบัติในการดำเนินโครงการสนับสนุน เงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60**

คณะรัฐมนตรีมีมติเห็นชอบให้ทบทวนมติคณะรัฐมนตรีเมื่อวันที่ 12 กรกฎาคม 2559 (เรื่อง แผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60) โดยกำหนดให้เกษตรกรผู้มีสิทธิ์เข้าร่วมโครงการฯ เป็นเกษตรกรผู้ปลูกข้าวนาปี ปีการผลิต 2559/60 และมีคุณสมบัติอื่น ๆ ตามแผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60 (ซึ่งคณะรัฐมนตรีมีมติรับทราบแผนฯ ดังกล่าวแล้ว เมื่อวันที่ 12 กรกฎาคม 2559) และให้มีการตรวจสอบคุณสมบัติของเกษตรกรที่เข้าร่วมโครงการฯ เพิ่มเติม โดยจะต้องเป็นเกษตรกรผู้ปลูกข้าวตามทะเบียนเกษตกรรผู้ปลูกข้าวของกระทรวงเกษตรและสหกรณ์ (กษ.) ในช่วง 2 - 3 ปี ที่ผ่านมา ตามที่กระทรวงการคลัง (กค.) เสนอ

**สาระสำคัญของเรื่อง**

กค. รายงานว่า กค. ได้จัดประชุมร่วมกับหน่วยงานที่เกี่ยวข้อง เมื่อวันที่ 22 กรกฎาคม 2559 เพื่อหารือเกี่ยวกับแนวทางการดำเนินโครงการฯ ตามมติคณะรัฐมนตรีเมื่อวันที่ 12 กรกฎาคม 2559 ซึ่งที่ประชุมมีความเห็นร่วมกันว่า หากเพิ่มเติมข้อกำหนดและคุณสมบัติของผู้มีสิทธิ์เข้าร่วมโครงการฯ ตามมติคณะรัฐมนตรีดังกล่าวจะมีข้อจำกัดในการดำเนินโครงการฯ ดังนี้

1. โครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 จะเริ่มดำเนินการในเดือนพฤศจิกายน 2559 จึงยังไม่มีรายชื่อเกษตรกรที่เข้าร่วมโครงการ ดังนั้น การใช้ข้อมูลดังกล่าวอาจทำให้โครงการฯ เริ่มดำเนินการได้ล่าช้า และอาจไม่สามารถแล้วเสร็จได้ภายใน 4 เดือนตามที่คณะรัฐมนตรีกำหนด

2. Agri-Map เป็นเครื่องมือในการให้คำแนะนำเกษตรกรในการปรับเปลี่ยนพฤติกรรมในการทำการเกษตรอย่างเหมาะสมกับสภาพแวดล้อมและมิได้ใช้ในกำหนดขอบเขตเป็นรายแปลง ดังนั้น ธ.ก.ส. จึงไม่สามารถนำข้อมูลดังกล่าวมาใช้ในการตรวจสอบเอกสารสิทธิ์ สัญญาเช่า หรือหนังสือรับรองการเช่าของเกษตรกรได้

**6. เรื่อง ร่างแผนผนึกกำลังและทรัพยากรเพื่อการป้องกันประเทศ**

คณะรัฐมนตรีมีมติรับทราบร่างแผนผนึกกำลังและทรัพยากรเพื่อป้องกันประเทศ ตามที่สำนักงานสภาความมั่นคงแห่งชาติ (สมช.) เสนอ

**สาระสำคัญของ**ร่างแผนผนึกกำลังและทรัพยากรเพื่อการป้องกันประเทศมี **วัตถุประสงค์** เพื่อให้ทุกภาคส่วนมีส่วนร่วมในการเตรียมความพร้อมตามแผนการผนึกกำลังและทรัพยากรสนับสนุนการปฏิบัติการของฝ่ายทหารตามแผนป้องกันประเทศหรือภารกิจเพื่อความมั่นคงที่ได้รับมอบหมายจากรัฐบาล ตั้งแต่ภาวะปกติได้อย่างมีประสิทธิภาพ มีความประสานสอดคล้องและเป็นระบบตามหน้าที่และขีดความสามารถที่ได้กำหนดไว้ในภารกิจของแต่ละหน่วยงานโดยมี **เป้าหมาย** เพื่อให้สามารถดำเนินการผนึกกำลังและทรัพยากรเพื่อการป้องกันประเทศได้อย่างมีประสิทธิภาพและประสานสอดคล้องกันตั้งแต่ในภาวะปกติ โดยการระดมทรัพยากรด้านต่าง ๆ ได้แก่ ด้านกำลังคน ด้านอาหาร ด้านน้ำ ด้านการคนาคม ด้านเทคโนโลยีสารสนเทศและการสื่อสาร ด้านการแพทย์และสาธารณสุข ด้านอุตสาหกรรมและปัจจัยการผลิต ด้านเชื้อเพลิงและพลังงาน ด้านการประชาสัมพันธ์ และด้านสิ่งอำนวยความสะดวกอื่น ๆ จากส่วนราชการพลเรือน รัฐวิสาหกิจ และภาคเอกชนมาสนับสนุนการปฏิบัติภารกิจป้องกันประเทศตั้งแต่ในภาวะปกติได้อย่างเพียงพอและทันเวลารวมทั้งให้สามารถประสานและดำเนินการด้านกิจการพลเรือนอย่างต่อเนื่องเพื่อสนับสนุนการปฏิบัติตามแผนป้องกันประเทศได้อย่างมีประสิทธิภาพ

**7. เรื่อง ขออนุมัติระบายผลิตภัณฑ์มันสำปะหลังคงเหลือในการดูแลของรัฐ**

คณะรัฐมนตรีมีมติเห็นชอบในหลักการแนวทางการระบายผลิตภัณฑ์มันสำปะหลังคงเหลือในสต็อกของรัฐบาล ตามมติที่ประชุมคณะกรรมการนโยบายและบริหารจัดการมันสำปะหลัง ในการประชุมครั้งที่ 3/2559 เมื่อวันที่ 1 สิงหาคม 2559 เพิ่มเติมจากแนวทางที่คณะรัฐมนตรีได้เห็นชอบไว้เมื่อวันที่ 18 กุมภาพันธ์ 2558 ตามที่กระทรวงพาณิชย์ (พณ.) เสนอ ดังนี้

1. กรณีผลิตภัณฑ์มันสำปะหลังที่มีคุณภาพเป็นไปตามมาตรฐานที่กำหนด ให้เปิดประมูลขาย

เป็นการทั่วไป

1. กรณีผลิตภัณฑ์มันสำปะหลังที่มีคุณภาพไม่เป็นไปตามมาตรฐานที่กำหนด ให้ระบายโดยมี

เงื่อนไขไม่ให้นำผลิตภัณฑ์มันสำปะหลังดังกล่าว เข้าสู่ระบบการตลาดและการค้าปกติ เพื่อการบริโภคของคนหรือสัตว์ทุกรูปแบบ รวมถึงไม่นำไปปรับปรุงสภาพเพื่อการส่งออก โดยองค์การคลังสินค้าจะต้องมีมาตรการควบคุมการขนย้ายและการนำไปใช้อย่างเคร่งครัดเพื่อมิให้รั่วไหลและเกิดผลกระทบต่อตลาดและการค้าปกติ

สำหรับรายละเอียดในการประมูล ให้ดำเนินการตามขั้นตอนของกฎหมาย ระเบียบ และ

มติคณะรัฐมนตรีที่เกี่ยวข้องต่อไป

**สาระสำคัญของแนวทางการระบายผลิตภัณฑ์มันสำปะหลังคงเหลือในสต็อกของรัฐบาล** มีรายละเอียดดังนี้

1. **กรณีผลิตภัณฑ์มันสำปะหลังที่มีคุณภาพ เป็นไปตามมาตรฐานที่กำหนด** เห็นควรเปิดประมูล

ขายเป็นการทั่วไป

1. **กรณีผลิตภัณฑ์มันสำปะหลังที่มีคุณภาพไม่เป็นไปตามมาตรฐานที่กำหนด** เห็นควรระบาย

โดยมีเงื่อนไขไม่ให้นำผลิตภัณฑ์มันสำปะหลังดังกล่าวเข้าสู่ระบบการตลาดและการค้าปกติ เพื่อการบริโภคของคนหรือสัตว์ทุกรูปแบบ รวมถึงไม่นำไปปรับปรุงสภาพเพื่อการส่งออก โดย อคส. จะต้องมีมาตรการควบคุมการขนย้ายและการนำไปใช้อย่างเคร่งครัดเพื่อมิให้รั่วไหลและเกิดผลกระทบต่อตลาดและการค้าปกติ

1. **ให้คณะทำงานระบายผลิตภัณฑ์มันสำปะหลังคงเหลือในสต็อกของรัฐบาล** ดำเนินการระบาย

โดยค่าเสื่อมสภาพที่ได้จากผลงานวิชาการของมหาวิทยาลัยเทคโนโลยีสุรนารี เป็นเกณฑ์ในการคำนวณราคาขาย ทั้งนี้ ส่วนต่างของราคาที่ประมูลได้กับราคาที่รัฐควรได้รับตามคุณภาพสินค้าที่ควรจะเป็นไปตามระยะเวลาที่เก็บรักษา รวมทั้งค่าเสียหายใด ๆ ที่เกิดขึ้น ทั้งก่อนและหลังการขายให้องค์การคลังสินค้าพิจารณาดำเนินการทางกฎหมายกับผู้เกี่ยวข้องและรายงานผลให้ นบมส. ทราบต่อไป

1. **กรณีการประมูลมีผู้เสนอซื้อแต่เสนอซื้อในราคาต่ำกว่าเกณฑ์ราคาที่กำหนด** ให้คณะทำงาน

ระบายฯ เจรจากับผู้เสนอราคาสูงสุดเพื่อให้ได้ข้อเสนอสุดท้ายและนำเสนอประธานกรรมการนโยบายและบริหารจัดการมันสำปะหลังพิจารณาระบาย

1. **กรณีไม่มีผู้เสนอซื้อ** ให้ อคส. เจรจากับเจ้าของคลังเพื่อให้ได้ข้อเสนอสุดท้ายและนำเสนอ

ประธานกรรมการนโยบายและบริหารจัดการมันสำปะหลังพิจารณาการระบาย

1. มอบหมาย**ให้คณะทำงานระบายผลิตภัณฑ์มันสำปะหลังคงเหลือในสต็อกของรัฐบาล**

**พิจารณากำหนดรายละเอียดและเงื่อนไขประกาศเปิดประมูล** และนำเสนอประธานกรรมการนโยบายและบริหารจัดการมันสำปะหลังพิจารณาให้ความเห็นชอบ ก่อนดำเนินการระบาย

**8. เรื่อง ขอความเห็นชอบแผนแม่บทโครงการฟื้นฟูเมืองชุมชนดินแดง (พ.ศ. 2559 – 2567) และขออนุมัติการดำเนินโครงการอาคารพักอาศัยแปลง G ของการเคหะแห่งชาติ**

คณะรัฐมนตรีมีมติเห็นชอบตามที่ กระทรวงพัฒนาสังคมและความมั่นคงของมนุษย์ (พม.) เสนอดังนี้

1. เห็นชอบในหลักการแผนแม่บทโครงการฟื้นฟูเมืองชุมชนดินแดง (พ.ศ. 2559 – 2567) และกรอบแผนการลงทุนพัฒนาพื้นที่ตามแผนแม่บทโครงการฟื้นฟูเมืองชุมชนดินแดงฯ

2. อนุมัติในหลักการดำเนินโครงการอาคารพักอาศัย แปลง G โดยให้กระทรวงการพัฒนาสังคมและความมั่นคงของมนุษย์ดำเนินการตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องต่อไป และให้รับความเห็นของคณะกรรมการพัฒนาการเศรษฐกิจและสังคมแห่งชาติ กระทรวงการคลัง กระทรวงทรัพยากรธรรมชาติและสิ่งแวดล้อม สำนักงบประมาณ คณะกรรมการนโยบายรัฐวิสาหกิจ และกรุงเทพมหานครไปพิจารณาดำเนินการต่อไปด้วย

3. เห็นชอบในหลักการการจ่ายค่าชดเชยสิทธิในการเช่าและการจ่ายเงินช่วยเหลือค่าขนย้าย ส่วนอัตราการใช้จ่ายให้เป็นไปตามความเห็นของกระทรวงการคลังและสำนักงบประมาณ

4. ให้ยกเลิกมติคณะรัฐมนตรีเมื่อวันที่ 7 พฤศจิกายน 2543 (เรื่อง ขออนุมัติแผนผังแม่บทการพัฒนาพื้นที่และฟื้นฟูเมืองและชุมชนดินแดง) เฉพาะประเด็นข้อ 5.7 ที่กำหนดให้ต้องมีการจัดสรรพื้นที่ในพื้นที่เชิงพาณิชย์จำนวนหนึ่งเพื่อให้สิทธิผู้อยู่อาศัยเดิมได้เช่าเป็นอันดับแรกในอัตราค่าเช่าพิเศษ โดยไม่มีการโอนสิทธิหรือกิจการไปให้อีกคนหนึ่งโดยได้ค่าตอบแทน (ค่าเซ้ง)

**สาระสำคัญของเรื่อง**

1. **แผนแม่บทโครงการฟื้นฟูเมืองชุมชนดินแดง (พ.ศ. 2559 – 2567)** เป็นการใช้ประโยชน์พื้นที่ในชุมชนดินแดงประมาณ 207 ไร่ เป็นที่ดินของ กคช. ประมาณ 19.5 ไร่ และดำเนินการบน**พื้นที่ราชพัสดุ**ซึ่งใช้ในการพัฒนาโครงการฟื้นฟูเมืองชุมชนดินแดงประมาณ **187.53 ไร่** โดยแบ่งเป็น

- พื้นที่สำหรับการพัฒนาที่อยู่อาศัยรองรับผู้อยู่อาศัยเดิมประมาณ 38.44 ไร่

- พื้นที่สำหรับการพัฒนาที่อยู่อาศัยรองรับผู้อยู่อาศัยใหม่ประมาณ 88.86 ไร่

- พื้นที่สำหรับจัดทำสวนสาธารณะของชุมชน ประมาณ 21.47 ไร่

- พื้นที่สำหรับการปรับปรุงอาคารเดิมเพื่อรองรับผู้อยู่อาศัยเดิมประมาณ 32.50 ไร่

- พื้นที่ที่ไม่อยู่ในการจัดทำโครงการฟื้นฟูเมืองชุมชนดินแดงประมาณ 6.26 ไร่

**2. การพัฒนาโครงการที่อยู่อาศัยเพื่อรองรับผู้อยู่อาศัยเดิมและผู้อยู่อาศัยใหม่ จำนวน 20,292 หน่วย** โดยแบ่งเป็นการพัฒนาที่อยู่อาศัยรองรับผู้อยู่อาศัยเดิมจำนวน 6,546 หน่วย และรองรับผู้อยู่อาศัยใหม่ จำนวน 13,746 หน่วย และปรับปรุงอาคารเดิมที่ยังไม่มีการรื้อย้าย จำนวน 1,798 หน่วย

**3. ระยะเวลาดำเนินการ**ในการโยกย้ายและเปิดพื้นที่เพื่อการพัฒนาทั้งสิ้น ประมาณ 8 ปี (พ.ศ. 2559-2567)

**4. การก่อสร้างโครงการระยะที่ 1** จะเป็นการพัฒนาโครงการอาคารพักอาศัย แปลง G ตามแผนแม่บทโครงการฟื้นฟูเมืองชุมชนดินแดงฯ ซึ่งเป็นอาคารพักอาศัยสูง 28 ชั้น จำนวน 1 อาคาร ขนาดห้องพักอาศัยประมาณ 33 ตารางเมตร จำนวน 334 หน่วย ที่จอดรถ 154 คัน และส่วนบริการชุมชน

|  |
| --- |
| **ต่างประเทศ** |

**9. เรื่อง การแสดงความจำนงเพื่อเริ่มกระบวนการเตรียมการจัดทำความตกลงการค้าเสรีกับสหภาพเศรษฐกิจ ยูเรเซีย**

คณะรัฐมนตรีมีมติเห็นชอบในการแสดงความจำนงเพื่อเริ่มกระบวนการเตรียมการจัดทำความตกลงการค้าเสรีกับสหภาพเศรษฐกิจยูเรเซีย ตามที่กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า

1. การจัดทำ FTA กับ EAEU จะช่วยลดอุปสรรคการค้ากับประเทศสมาชิก EAEU และเพิ่มโอกาสการลงทุน นอกจากนี้ การส่งออกของทั้งไทยและ EAEU จะขยายตัวและทำให้สวัสดิภาพของประชากรดีขึ้น การจ้างงานของไทยเพิ่มขึ้นทุกกรณี การบริโภค การลงทุน และการใช้จ่ายภาครัฐของไทยเติบโตขึ้นแต่การนำเข้าลดลงเล็กน้อย

2. กลุ่มสหภาพศุลกากรรัสเซีย คาซัคสถาน และเบลารุส มีแนวโน้มการเจริญเติบโตทางเศรษฐกิจอีกมาก อีกทั้งการเพิ่มขึ้นของชนชั้นกลางในรัสเซีย จะเป็นโอกาสสำหรับสินค้าส่งออกของไทยเพิ่มขึ้นในระยะกลางและระยะยาว

3. การจัดทำ FTA กับ EAEU จะเป็นประโยชน์กับไทยในภาพรวม ดังนี้

1) อัตราการขยายตัวทางเศรษฐกิจของไทยจะอยู่ที่ ร้อยละ 0.0717 - 0.2029 โดยการที่ไทยและ EAEU มีโครงสร้างทางเศรษฐกิจที่ต่างกันจะเป็นโอกาสสำหรับการเปิดเสรีทางการค้าระหว่างกัน

2) สินค้าที่ไทยมีศักยภาพแข่งขันในตลาด EAEU มีมูลค่ามากกว่ามูลค่าสินค้าอ่อนไหวของไทย โดยสาขาที่ไทยจะได้ประโยชน์ ได้แก่ ยานยนต์และชิ้นส่วน ผลิตภัณฑ์เหล็ก สาขาที่อาจได้รับผลกระทบ ได้แก่ เคมีภัณฑ์อนินทรีย์ ปุ๋ย เหล็กและเหล็กกล้า การค้าบริการที่ไทยมีศักยภาพแข่งขัน คือ การท่องเที่ยว สาขาบริการอ่อนไหวของไทย คือ บริการก่อสร้าง

3) ไทยสามารถใช้ EAEU เป็นช่องทางจำหน่ายไปประเทศเอเชียกลางต่อไป

**10. เรื่อง ร่างบันทึกความเข้าใจระหว่างสำนักงานตำรวจแห่งชาติและสำนักงานปราบปรามอาชญากรรมแห่งสหราชอาณาจักรจักรว่าด้วยการต่อต้านอาชญากรรมและความร่วมมือในกิจการตำรวจ (Memorandum of Understanding between the Royal Thai Police of the Kingdom of Thailand (RTP) and the National Agency of the United Kingdom of Great Britain (NCA) on Combating Transnational Crime and Police Cooperation)**

คณะรัฐมนตรีมีมติเห็นชอบและอนุมัติตามที่สำนักงานตำรวจแห่งชาติ (ตช.) เสนอ ดังนี้

1. เห็นชอบร่างบันทึกความเข้าใจระหว่างสำนักงานตำรวจแห่งชาติและสำนักงานปราบปรามอาชญากรรมแห่งสหราชอาณาจักรว่าด้วยการต่อต้านอาชญากรรมข้ามชาติและความร่วมมือในกิจการตำรวจ (Memorandum of Understanding between the Royal Thai Police of the Kingdom of Thailand (RTP) and the National Agency of the United Kingdom of Great Britain (NCA) on Combating Transnational Crime and Police Cooperation)

2. อนุมัติให้ผู้บัญชาการตำรวจแห่งชาติหรือผู้แทนเป็นผู้ลงนามบันทึกความเข้าใจฯ ดังกล่าว

3. อนุมัติให้ ตช. สามารถดำเนินการแก้ไขปรับปรุงร่างบันทึกความเข้าใจในส่วนที่ไม่ใช่สาระสำคัญ หากมีความจำเป็นต้องมีการแก้ไขในภายภาคหน้าโดยไม่ต้องเสนอคณะรัฐมนตรีพิจารณาให้ความเห็นชอบอีกครั้ง

**สาระสำคัญของบันทึกความเข้าใจฉบับนี้** มีเจตนารมณ์ที่จัดทำขึ้นโดยอยู่บนพื้นฐานความตกลงในการให้ความร่วมมือที่มีอยู่ระหว่างผู้มีส่วนร่วมในกรอบการบังคับใช้กฎหมายในการป้องกันอาชญากรรมข้ามชาติและองค์กรอาชญากรรม โดยมีเป้าหมายเป็นการสร้างกรอบการทำงานของความร่วมมือระหว่างผู้เข้าร่วมในการต่อต้านอาชญากรรมข้ามชาติ และ/หรือความร่วมมือของตำรวจในรูปแบบต่าง ๆ ของการบังคับใช้กฎหมายในการฟื้นฟูภัยพิบัติและการจัดการในกรณีฉุกเฉิน ซึ่งผู้เข้าร่วมมุ่งมั่นในการต่อต้านการอพยพย้ายถิ่นฐานอย่างผิดกฎหมายเพื่อป้องกันการเข้าสู่ประเทศอย่างผิดกฎหมายของทั้งราชอาณาจักรไทยและสหราชอาณาจักร รวมทั้งการอาศัยอยู่ในประเทศทั้งสองอย่างผิดกฎหมาย โดยรูปแบบการดำเนินการให้ความร่วมมือ จะครอบคลุมถึงการแบ่งปันข้อมูลข่าวสารของการบังคับใช้กฎหมาย การประสานการปฏิบัติการ การเสริมสร้าง และสร้างความมั่นคงให้แก่เครือข่ายความร่วมมือที่มีอยู่ ความร่วมมืออย่างใกล้ชิด และการสนับสนุนซึ่งกันและกันในสายงานของการบังคับใช้กฎหมาย รวมทั้งการให้ความช่วยเหลือในด้านการเสริมสร้างขีดความสามารถและพัฒนาวิชาชีพ

**11. เรื่อง ขออนุมัติให้กระทรวงการต่างประเทศยื่นสัตยาบันสารความตกลงการจัดตั้งสำนักเลขาธิการระดับภูมิภาคสำหรับการดำเนินการตามข้อตกลงร่วมว่าด้วยการยอมรับคุณสมบัติวิชาชีพด้านการท่องเที่ยวอาเซียนต่อเลขาธิการอาเซียน**

คณะรัฐมนตรีมีมติอนุมัติให้กระทรวงการต่างประเทศ (กต.) เป็นผู้ดำเนินการยื่นสัตยาบันสารต่อความตกลงว่าด้วยการจัดตั้งสำนักเลขาธิการระดับภูมิภาคสำหรับการดำเนินการตามข้อตกลงร่วมว่าด้วยการยอมรับคุณสมบัติวิชาชีพด้านการท่องเที่ยวอาเซียนต่อเลขาธิการอาเซียนตามที่กระทรวงการท่องเที่ยวและกีฬา (กก.) เสนอ

**สาระสำคัญของการยื่นสัตยาบันสารต่อความตกลงฯ** ต่อเลขาธิการอาเซียน จะส่งผลให้ความ ตกลงฯ มีผลบังคับใช้ ซึ่งการจัดตั้งสำนักเลขาธิการดังกล่าวจะเป็นศูนย์กลางประสานงานและอำนวยความสะดวก ต่าง ๆ ให้กับบุคลากรวิชาชีพด้านการท่องเที่ยว โดยจัดให้มีระบบลงทะเบียนบุคลากรวิชาชีพ การฝึกอบรมและการรับรองผู้ฝึกสอนและผู้ประเมินผลการจัดตำแหน่ง การจ้างงาน การให้คำปรึกษา และจัดงานต่าง ๆ ที่เกี่ยวข้อง ซึ่งจะทำให้ระบบการจัดการบุคคลากรวิชาชีพท่องเที่ยวมีประสิทธิภาพและเป็นการยกระดับบุคคลากรวิชาชีพท่องเที่ยวอาเซียนรวมทั้งประเทศไทยเข้าสู่มาตรฐานนานาชาติ

**12. เรื่อง ขออนุมัติกรอบท่าทีไทยสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1 (The First Meeting of Joint Trade Committee between Thailand and Bhutan)**

คณะรัฐมนตรีมีมติเห็นชอบและอนุมัติตามที่กระทรวงพาณิขย์ (พณ.) เสนอ ดังนี้

1. เห็นชอบในหลักการต่อกรอบท่าทีไทยในการหารือกับราชอาณาจักรภูฏาน และมอบหมายให้

รัฐมนตรีว่าการกระทรวงพาณิชย์ ใช้เป็นกรอบการหารือสำหรับการประชุมคณะกรรมการร่วมทางการค้า ไทย – ภูฏาน [JTC (Joint Trade Committee) between Thailand and Bhutan] ครั้งที่ 1

1. หากในการประชุมดังกล่าวมีผลให้มีการตกลงเรื่องความร่วมมือด้านเศรษฐกิจการค้าในประเด็น

อื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับราชอาณาจักรภูฏาน โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

1. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายเป็นผู้ลงนามในร่างเอกสาร

ผลลัพธ์การประชุมฯ รวมถึงเอกสารอื่น ๆ ที่เป็นผลจากการหารือขยายความร่วมมือเฉพาะด้าน (หากมี)

**สาระสำคัญของกรอบท่าทีฯ** ประกอบด้วย การค้า การลงทุน ความร่วมมือทางเศรษฐกิจ ได้แก่

ด้านการท่องเที่ยว ด้านการเกษตร และในด้านอื่น ๆ เช่น ความร่วมมือด้านสาธารณสุข ด้านการศึกษา ด้านเทคโนโลยีสารสนเทศ ตลอดจน ความร่วมมือในระดับภูมิภาค เช่น ความริเริ่มแห่งอ่าวเบงกอล สำหรับความร่วมมือหลากหลายสาขาทางวิชาการและเศรษฐกิจ (BIMSTEC) เพื่อเร่งรัดการเจรจาความตกลงการค้าเสรีภายใต้กรอบ BIMSTEC

**13. เรื่อง ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพสำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13**

คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบในหลักการร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพที่ 13

2. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อม (หรือผู้ที่ได้รับมอบอำนาจจากรัฐมนตรีว่าการกระทรวงทรัพยากรธรรมชาติและสิ่งแวดล้อม) เป็นผู้ให้การรับรองร่างแถลงการณ์ร่วมอาเซียนฯ ทั้งสองฉบับนี้

3. หากมีความจำเป็นต้องปรับปรุงแก้ไขร่างแถลงการณ์ร่วมอาเซียนฯ ทั้งสองฉบับนี้ที่มิใช่สาระสำคัญหรือไม่ขัดต่อผลประโยชน์ของประเทศไทยให้เป็นดุลยพินิจของ ทส. เป็นผู้พิจารณาให้การรับรองต่อไป

**สาระสำคัญของร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22** ประกอบด้วย

1. การแสดงถึงจุดยืนร่วมกันของประเทศสมาชิกอาเซียนในความร่วมมือในการดำเนินงานด้านการเปลี่ยนแปลงสภาพภูมิอากาศ เพื่อให้เป็นไปตามวัตถุประสงค์ของอนุสัญญาสหประชาชาติว่าด้วยการเปลี่ยนแปลงสภาพภูมิอากาศโดยการเสริมสร้างศักยภาพการจัดการระบบนิเวศและภูมิทัศน์ที่หลากหลายของภูมิภาคอาเซียน

2. การดำเนินงานอย่างต่อเนื่องเพื่อเพิ่มความพยายามในการพัฒนาที่ยั่งยืนในภูมิภาคภายใต้หลักการของอนุสัญญาฯ ในความรับผิดชอบร่วมกันในระดับที่แตกต่าง

3. ให้ความสำคัญกับการลดการปล่อยก๊าซเรือนกระจกและการปรับตัวด้านการเปลี่ยนแปลงสภาพภูมิอากาศ การเงิน การพัฒนาและการถ่ายทอดเทคโนโลยี การเสริมสร้างศักยภาพ และความโปร่งใสของการสนับสนุนและการดำเนินงานก่อนปี ค.ศ. 2020

4. การสนับสนุนให้ประเทศภาคีอนุสัญญาให้สัตยาบันความตกลงปารีสและการสนับสนุนให้ความ ตกลงปารีสมีผลบังคับใช้โดยเร็ว

5. การขอรับการสนับสนุนเพื่อช่วยการดำเนินงานด้านการลดก๊าซเรือนกระจก และการปรับตัวที่จะบรรจุไว้ในข้อเสนอการมีส่วนร่วมที่ประเทศกำหนดตามความเหมาะสม รวมทั้งการผลักดันให้มีการสนับสนุนกลไกทางการเงิน การเสริมสร้างศักยภาพ การพัฒนา และการให้ความช่วยเหลือทางด้านเทคโนโลยีเพื่อการดำเนินงานด้านการเปลี่ยนแปลงสภาพภูมิอากาศ

**สาระสำคัญของร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13**

เป็นการแสดงถึงความเพิ่มพูนความพยายามที่มุ่งเน้นในเรื่องการอนุรักษ์และการจัดการความหลากหลายทางชีวภาพอันอุดมสมบูรณ์ของภูมิภาคอาเซียนเพื่อก้าวไปสู่ความมั่งคั่งทางเศรษฐกิจ การเมือง และสังคม-วัฒนธรรมของประชากรในภูมิภาคอาเซียน ภายใต้กรอบวิสัยทัศน์ประชาคมอาเซียน ค.ศ. 2025 และส่งเสริมให้ประเทศสมาชิกอาเซียนดำเนินการตามแผนกลยุทธ์อนุสัญญาว่าด้วยความหลากหลายทางชีวภาพ ค.ศ. 2011-2020 และเป้าหมายไอจิต่อไปอย่างมีประสิทธิภาพ รวมถึงความร่วมมือในระดับภูมิภาคในการดำเนินการตามวาระการพัฒนาที่ยั่งยืน ค.ศ. 2030

**14. เรื่อง การเปิดสถานเอกอัครราชทูตสาธารณรัฐซูดานประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐซูดานเสนอขอเปิดสถานเอกอัครราชทูตสาธารณรัฐซูดานประจำประเทศไทย ตามที่กระทรวงการต่างประเทศเสนอ

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายประกอบ ลือชาเกียรติศักดิ์**นายแพทย์เชี่ยวชาญ (ด้านเวชกรรม สาขาศัลยกรรม) กลุ่มงานศัลยกรรม โรงพยาบาลสุราษฎร์ธานี สำนักงานสาธารณสุขจังหวัดสุราษฎร์ธานี สำนักงานปลัดกระทรวง ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาศัลยกรรม) กลุ่มงานศัลยกรรม โรงพยาบาลสุราษฎร์ธานี สำนักงานสาธารณสุขจังหวัดสุราษฎร์ธานี สำนักงานปลัดกระทรวง กระทรวงสาธารณสุข ตั้งแต่วันที่ 4 กันยายน 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งที่ปรึกษาด้านการวิจัย (นักวิเคราะห์นโยบายและแผนทรงคุณวุฒิ) (สำนักงานคณะกรรมการวิจัยแห่งชาติ)**

คณะรัฐมนตรีมีมติอนุมัติตามที่สำนักงานคณะกรรมการวิจัยแห่งชาติเสนอแต่งตั้ง **นางยศวดี อึ้งวิเชียร** ที่ปรึกษาด้านการวิจัย (นักวิเคราะห์นโยบายและแผนเชี่ยวชาญ) สำนักงานคณะกรรมการวิจัยแห่งชาติ ให้ดำรงตำแหน่งที่ปรึกษาด้านการวิจัย (นักวิเคราะห์นโยบายและแผนทรงคุณวุฒิ) สำนักงานคณะกรรมการวิจัยแห่งชาติ ตั้งแต่วันที่ 2 พฤษภาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**17. เรื่อง รัฐบาลราชอาณาจักรภูฏานเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลราชอาณาจักรภูฏานมีความประสงค์ขอแต่งตั้ง นายเชวัง โชเฟล ดอร์จี (Mr.Tshewang Chophel Dorji) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งราชอาณาจักรภูฏานประจำประเทศไทย สืบแทน นายเกซัง วังดี (Mr. Kesang Wangdi) ตามที่กระทรวงการต่างประเทศเสนอ

**18. เรื่อง รัฐบาลรัฐกาตาร์เสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลรัฐกาตาร์มีความประสงค์ขอแต่งตั้ง เชคญัสซิม บิน อับดุลเราะฮ์มาน บิน มุฮัมมัด อาลอับดุลเราะฮ์มาน อาลษานี (His Excellency Sheikh Jassim Bin Abdulrahman Bin Mohammed Alabdulrahman Al-Thani) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งรัฐกาตาร์ประจำประเทศไทย สืบแทน นายญะบัรอะลี เอช. เอ. อัดเดาซะรีย์(Mr. Jabor Ali H. A. Al-Dosari) ตามที่กระทรวงการต่างประเทศเสนอ

**19. เรื่อง รัฐบาลสาธารณรัฐนามิเบียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐนามิเบียมีความประสงค์ขอแต่งตั้ง นางแอนน์ นามาเกา มูเตโล (Ms. Anne NamakauMutelo) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งรัฐบาลสาธารณรัฐนามิเบียประจำประเทศไทย โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน นายเกบฮาร์ด เบนยามิน คันดันเกา (Mr. Gebhard Benjamin Kandanga) ตามที่กระทรวงการต่างประเทศเสนอ

**20. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสถาบันวิจัยดาราศาสตร์แห่งชาติ**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสถาบันวิจัยดาราศาสตร์แห่งชาติจำนวน 7 คน เนื่องจากกรรมการชุดเดิมได้ดำรงตำแหน่งครบวาระสามปีแล้ว เมื่อวันที่ 6 พฤษภาคม 2559 ดังนี้ 1. **นายกิตติชัย วัฒนานิกร** ประธานกรรมการ **2. นายชูกิจ ลิมปิจำนงค์** กรรมการผู้ทรงคุณวุฒิ 3. **นายธรรมศักดิ์ สัมพันธ์สันติกูล** กรรมการผู้ทรงคุณวุฒิ 4. **นายพินิติ รตะนานุกูล** กรรมการผู้ทรงคุณวุฒิ 5. **นายพีรเดช ทองอำไพ** กรรมการผู้ทรงคุณวุฒิ 6. **นายมนูญ สรรค์คุณากร** กรรมการผู้ทรงคุณวุฒิ 7. **นายเรืองศักดิ์ ทรงสถาพร** กรรมการผู้ทรงคุณวุฒิ ทั้งนี้ ตั้งแต่วันที่ 17 สิงหาคม 2559 เป็นต้นไป

**21. เรื่อง การแต่งตั้งกรรมการผู้ทรงคุณวุฒิในคณะกรรมการบริหารโรงเรียนมหิดลวิทยานุสรณ์**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง**ผู้ช่วยศาสตราจารย์รัฐชาติ มงคลนาวิน** เป็นกรรมการผู้ทรงคุณวุฒิด้านวิทยาศาสตร์ในคณะกรรมการบริหารโรงเรียนมหิดลวิทยานุสรณ์ จากบัญชีรายชื่อที่ผู้ปกครองนักเรียนเสนอ แทน รองศาสตราจารย์ศักรินทร์ ภูมิรัตน์ ที่ขอลาออกจากตำแหน่งกรรมการผู้ทรงคุณวุฒิดังกล่าว เมื่อวันที่ 19 เมษายน 2559 ทั้งนี้ ตั้งแต่วันที่ 17 สิงหาคม 2559 เป็นต้นไป และให้อยู่ในตำแหน่งเท่ากับวาระที่เหลืออยู่ของกรรมการที่ได้แต่งตั้งไว้แล้ว โดยจะครบวาระการดำรงตำแหน่งในวันที่ 27 กรกฎาคม 2560

**22. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ (นักบริหารสูง) ทดแทนข้าราชการที่เกษียณอายุ**

คณะรัฐมนตรีมีมติอนุมัติตามที่สำนักงบประมาณเสนอแต่งตั้งข้าราชการให้ดำรงตำแหน่งรองผู้อำนวยการสำนักงบประมาณ (นักบริหารสูง) ทดแทนในตำแหน่งที่จะว่างจากกรณีข้าราชการเกษียณอายุราชการ จำนวน 4 ราย ดังนี้

1. **นางสาวจิราภรณ์ ตันติวงศ์** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) ดำรงตำแหน่ง รองผู้อำนวยการสำนักงบประมาณ (นักบริหารสูง)

2. **นายพัลลภ ศักดิ์โสภณกุล** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) ดำรงตำแหน่ง รองผู้อำนวยการสำนักงบประมาณ (นักบริหารสูง)

3. **นางพนิดา ไพศาลยกิจ** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) ดำรงตำแหน่ง รองผู้อำนวยการสำนักงบประมาณ (นักบริหารสูง)

4. **นายภาณุ จันทร์เจียวใช้** ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) ดำรงตำแหน่ง รองผู้อำนวยการสำนักงบประมาณ (นักบริหารสูง)

ตั้งแต่วันที่ 1 ตุลาคม 2559 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**23. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอโอนและย้ายข้าราชการพลเรือนสามัญในสังกัดไปแต่งตั้งให้ดำรงตำแหน่งในประเภทบริหารระดับสูง จำนวน 5 ราย ดังนี้

1. โอน **นางสาวสุทธิรัตน์ รัตนโชติ** รองปลัดกระทรวง (นักบริหารสูง) สำนักงานปลัดกระทรวง กระทรวงการคลัง ไปดำรงตำแหน่งอธิบดี (นักบริหารสูง) กรมบัญชีกลาง กระทรวงการคลัง

2. โอน **นายพชร อนันตศิลป์** ที่ปรึกษาด้านพัฒนาระบบการเงินการคลัง (นักวิชาการคลังทรงคุณวุฒิ) กรมบัญชีกลาง กระทรวงการคลัง ไปดำรงตำแหน่งรองปลัดกระทรวง (นักบริหารสูง) สำนักงานปลัดกระทรวง กระทรวงการคลัง

3. ย้าย **นางสาวกุลยา ตันติเตมิท** ที่ปรึกษาด้านนโยบายและยุทธศาสตร์ (นักวิเคราะห์นโยบายและแผนทรงคุณวุฒิ) สำนักงานปลัดกระทรวง กระทรวงการคลัง ไปดำรงตำแหน่งผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการคลัง

4. โอน **นายลวรณ แสงสนิท** ที่ปรึกษาด้านเศรษฐกิจการเงิน (เศรษฐกรทรงคุณวุฒิ) สำนักงานเศรษฐกิจการคลัง กระทรวงการคลัง ไปดำรงตำแหน่งผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการคลัง

5. โอน **นายจำเริญ โพธิยอด** ที่ปรึกษาด้านการพัฒนาและบริหารการจัดเก็บภาษี (นักวิชาการศุลกากรทรงคุณวุฒิ) กรมศุลกากร กระทรวงการคลัง ไปดำรงตำแหน่งผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงการคลัง

ตั้งแต่วันที่ 1 ตุลาคม 2559 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**24. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง**นางบุษยา มาทแล็ง** เอกอัครราชทูต (นักบริหารการทูต ระดับสูง) สถานเอกอัครราชทูต ณ กรุงบรัสเซลส์ ราชอาณาจักรเบลเยียม ให้ดำรงตำแหน่งปลัดกระทรวง (นักบริหาร ระดับสูง) สำนักงานปลัดกระทรวง สืบแทนนายอภิชาต ชินวรรโณ ตั้งแต่วันที่ 1 ตุลาคม 2559 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**25. เรื่อง การแต่งตั้งข้าราชการให้ดำรงตำแหน่งประเภทบริหาร ระดับสูง กระทรวงมหาดไทย**

คณะรัฐมนตรีมีมติอนุมัติตามที่กระทรวงมหาดไทยเสนอ ดังนี้

**1. แต่งตั้งข้าราชการให้ดำรงตำแหน่งประเภทบริหารระดับสูง จำนวน 19 ราย ได้แก่**

1) **นายประทีป กีรติเรขา** รองปลัดกระทรวง (นักบริหาร ระดับสูง) สำนักงานปลัดกระทรวง ดำรงตำแหน่งอธิบดี (นักบริหาร ระดับสูง) กรมที่ดิน

2) **นายประยูร รัตนเสนีย์** ผู้ว่าราชการจังหวัด (นักปกครอง ระดับสูง) จังหวัดพระนครศรีอยุธยา สำนักงานปลัดกระทรวง ดำรงตำแหน่งรองปลัดกระทรวง (นักบริหาร ระดับสูง) สำนักงานปลัดกระทรวง

3) **นายเดชรัฐ สิมศิริ** ผู้ว่าราชการจังหวัด (นักปกครอง ระดับสูง) จังหวัดตรัง สำนักงานปลัดกระทรวง ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

4) **นายสนิท ขาวสะอาด** ผู้ว่าราชการจังหวัด (นักปกครอง ระดับสูง) จังหวัดเพชรบุรี สำนักงานปลัดกระทรวง ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

5) **นายกาศพล แก้วประพาฬ** ที่ปรึกษาด้านการปกครอง (นักวิเคราะห์นโยบายและแผน ทรงคุณวุฒิ) สำนักงานปลัดกระทรวง ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

6) **นายณรงค์ศักดิ์ โอสถธนากร** ที่ปรึกษาด้านวิศวกรรมสำรวจ (วิศวกรสำรวจระดับทรงคุณวุฒิ) กรมที่ดิน ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

7) **นายศุภชัย เอี่ยมสุวรรณ** ผู้ว่าราชการจังหวัด (นักปกครอง ระดับสูง) จังหวัดพะเยา สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดพิษณุโลก สำนักงานปลัดกระทรวง

8) **นายสุรศักดิ์ เจริญศิริโชติ** ผู้ว่าราชการจังหวัด (นักปกครอง ระดับสูง) จังหวัดอุตรดิตถ์ สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดระยอง สำนักงานปลัดกระทรวง

9) **นายพิพัฒน์ เอกภาพันธ์** ผู้ว่าราชการจังหวัด (นักปกครอง ระดับสูง) จังหวัดแม่ฮ่องสอน สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดอุตรดิตถ์ สำนักงานปลัดกระทรวง

10) **นายชาติชาย อุทัยพันธ์** ผู้ว่าราชการจังหวัด (นักปกครอง ระดับสูง) จังหวัดนครปฐม สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสมุทรปราการ สำนักงานปลัดกระทรวง

11) **นายอดิศักดิ์ เทพอาสน์** ผู้ว่าราชการจังหวัด (นักปกครอง ระดับสูง) จังหวัดสกลนคร สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดนครปฐม สำนักงานปลัดกระทรวง

12) **นายอนุสรณ์ แก้วกังวาน** ผู้ว่าราชการจังหวัด (นักปกครอง ระดับสูง) จังหวัดร้อยเอ็ด สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดบุรีรัมย์ สำนักงานปลัดกระทรวง

13) **นายจำเริญ ทิพญพงศ์ธาดา** ผู้ว่าราชการจังหวัด (นักปกครอง ระดับสูง) จังหวัดภูเก็ต สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดนครศรีธรรมราช สำนักงานปลัดกระทรวง

14) **นายภัครธรณ์ เทียนไชย** ผู้ว่าราชการจังหวัด (นักปกครอง ระดับสูง) จังหวัดสระแก้ว สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดชลบุรี สำนักงานปลัดกระทรวง

15) **นายสุริยะ อมรโรจน์วรวุฒิ** ผู้ว่าราชการจังหวัด (นักปกครอง ระดับสูง) จังหวัดปัตตานี สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดปราจีนบุรี สำนักงานปลัดกระทรวง

16) **นายบัณฑิตย์ เทวีทิวารักษ์** ผู้ว่าราชการจังหวัด (นักปกครอง ระดับสูง) จังหวัดเพชรบูรณ์ สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสระบุรี สำนักงานปลัดกระทรวง

17) **นางฉัตรพร ราษฎร์ดุษดี** ผู้ว่าราชการจังหวัด (นักปกครอง ระดับสูง) จังหวัดพิจิตร สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดเพชรบุรี สำนักงานปลัดกระทรวง

18) **นายพงษ์ศักดิ์ ปรีชาวิทย์** ผู้ว่าราชการจังหวัด (นักปกครอง ระดับสูง) จังหวัดบึงกาฬ สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดขอนแก่น สำนักงานปลัดกระทรวง

19) **นายพศิน โกมลวิชญ์** ผู้ว่าราชการจังหวัด (นักปกครอง ระดับสูง) จังหวัดหนองบัวลำภู สำนักงานปลัดกระทรวง ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสิงห์บุรี สำนักงานปลัดกระทรวง

**2. ต่อเวลาการดำรงตำแหน่งของข้าราชการพลเรือนสามัญผู้ดำรงตำแหน่งประเภทบริหาร ระดับสูง จำนวน 2 ราย** ได้แก่ 1) **นายฉัตรชัย พรหมเลิศ** อธิบดีกรมป้องกันและบรรเทาสาธารณภัย 2) **นายมณฑล สุดประเสริฐ** อธิบดีกรมโยธาธิการและผังเมือง

ตั้งแต่วันที่ 1 ตุลาคม 2559 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทบริหารระดับสูง จำนวน 9 ราย ดังนี้

1. **นายวิศิษฎ์ ตั้งนภากร** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมสนับสนุนบริการสุขภาพ

2. **นายเจษฎา โชคดำรงสุข** อธิบดีกรมสุขภาพจิต ดำรงตำแหน่ง อธิบดีกรมควบคุมโรค

3. **นาวาอากาศตรี บุญเรือง ไตรเรืองวรวัฒน์** อธิบดีกรมสนับสนุนบริการสุขภาพ ดำรงตำแหน่ง อธิบดีกรมสุขภาพจิต

4. **นายเกียรติภูมิ วงศ์รจิต** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

5. **นายธีรพล โตพันธานนท์** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมการแพทย์

6. **นายสุขุม กาญจนพิมาย** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมวิทยาศาสตร์การแพทย์

7. **นายสุเทพ วัชรปิยานันท์** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมพัฒนาการแพทย์แผนไทยและการแพทย์ทางเลือก

8. **นายวันชัย สัตยาวุฒิพงศ์** ผู้ตรวจราชการกระทรวง สำนักงานปลัดกระทรวง ดำรงตำแหน่ง เลขาธิการคณะกรรมการอาหารและยา สำนักงานคณะกรรมการอาหารและยา

9. **นายพิศิษฐ์ ศรีประเสริฐ** สาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

----------------------------------------